text: Dræbt motorcyklist var på flugt fra Politiet
  04 juni 2016 kl. 04.59
  Manden, der i går blev dræbt i en soloulykke ved Sønderjyske Motorvej, var kort tid før ulykken blevet stoppet af Politiet.
  En mandlig motorcyklist blev fredag eftermiddag dræbt, da han forvildede sig ned på frakørselsrampen til Sønderjyske Motorvej i stedet for tilkørselsrampen. Han kørte altså imod kørselsretningen. Der var ingen andre involverede i ulykken.
  Nu viser det sig, at den dræbte motorcyklist kort tid før dødsulykken blev vinket ind til siden af en politibetjent. Det erfarer TV 2.
  - Han standser også, men da betjenten går hen mod ham, sætter han i gang igen, og kort efter forulykker han, siger Cecilie Revsbech, der er chefkonsulent i Den Uafhængige Politiklagemyndighed (DUP). 
  Den Uafhængige Politiklagemyndighed undersøger blandt andet sager, hvor folk kommer til skade eller dør i forbindelse med Politiets indgriben. Cecilie Revsbech vil ikke oplyse, om motorcyklisten blev forfulgt af Politiet, da han kørte galt og blev dræbt.
  